Knysna wil voorkeur-bestemming vir fliekbedryf word | Netwerk24
Knysna wil voorkeur-bestemming vir fliekbedryf word
Deur Jackie Kruger 01 September 2018 11:03
Die Knysna-munisipaliteit werk volstoom om die dorp as 'n bestemming vir die rolprentbedryf en vir die aanbied van geleenthede te vestig.
Hiervoor het hy 'n webwerf op die been gebring. Die munisipaliteit vra rolspelers in hierdie bedrywe om as diensverskaffers op die webwerf by knysnafilmandevents.co.za te registreer.
Volgens die munisipaliteit wil hy belangstellendes se soektog na liggings, lokale en diensverskaffers vergemaklik. Daarvoor is 'n bestuurder met kennis oor liggings en lokale aangestel om die webwerf te bestuur en belangstellendes met inligting te help.
Die webwerf is besonder goed ontvang toe dit vanjaar en verlede jaar op 'n inligtingsessie van die Kaapstadse rolprentbedryf deur die Knysna-munisipaliteit se departement van ekonomiese ontwikkeling aangebied is, sê Mark Willemse, Knysna se burgemeester, in 'n verklaring. "Dit is duidelik dat die webwerf 'n groot behoefte sal vervul in die rolprent- en geleentheidsbedryf, veral as plaaslike sakeondernemings en eiendomseienaars betrokke raak."
Wesgro, die Wes-Kaapse bestemmings-, beleggings- en handelsagentskap, is onder meer betrokke by die reël van die inligtingsessies.
Volgens die munisipaliteit bied Knysna 'n verskeidenheid bestemmings – van inheemse bosgebiede en landbougrond tot Sedgefield se strandmere en die strande by Buffelsbaai – om in rolprentmakers se behoeftes te voorsien.
Diensverskaffers kan gratis op die webwerf registreer. Op die webwerf is daar ook onder meer aansoekvorms vir verskeie permitte wat rolprentspanne nodig het, asook aansoekvorms vir poste in die rolprentbedryf.
Besoek knysnafilmandevents.co.za of knysnafilmandevents op Facebook, stuur 'n e-pos na film@knysna.gov.za of events@knysna.gov.za of skakel 044 302 6586 vir meer inligting.